OBRAZLOŽITVENI MEMORANDUM

1. OZADJE PREDLOGA

S Sklepom Sveta 95/399/ES[1] je Evropska skupnost odobrila Sporazum o ustanovitvi Komisije za tune v Indijskem oceanu (IOTC). IOTC je regionalna organizacija za upravljanje ribištva (RFMO), pristojna za upravljanje tuna in tunu podobnih vrst v Indijskem oceanu in sosednjih morjih. Evropska unija je postala pogodbenica IOTC leta 1995.

V skladu s členom 218(9) Pogodbe o delovanju Evropske unije je treba stališča, ki se v imenu Unije zastopajo v regionalnih organizacijah za upravljanje ribištva (RFMO), kot v primeru, ko se jih pozove, da sprejmejo akte s pravnim učinkom, razen aktov o dopolnitvah ali spremembah njihovega institucionalnega okvira, sprejeti s Sklepom Sveta na predlog Komisije.

Tako stališče v RFMO se sedaj določa po dvostopenjskem pristopu. Sklep Sveta določa glavna načela in usmeritve stališča Unije na večletni osnovi. Poleg tega se stališče za letna srečanja prilagodi z delovnimi dokumenti Komisije, o katerih se razpravlja v delovni skupini Sveta.

Glede IOTC Sklep Sveta 7537/09 z dne 23. marca 2009 določa pregled stališča Unije pred letnim srečanjem 2014. Zato je cilj tega predloga določiti stališče Unije v IOTC za obdobje 2014–2019 in tako nadomestiti Sklep Sveta 7537/09, ki zajema obdobje 2009–2014.

Cilj tega pregleda je vključiti načela in usmeritve nove skupne ribiške politike (SRP) ob upoštevanju ciljev iz sporočila Komisije o zunanji razsežnosti skupne ribiške politike[2]. Poleg tega je bilo stališče Unije prilagojeno Lizbonski pogodbi. Stališče je bilo kolikor mogoče usklajeno ob upoštevanju posebnosti različnih regionalnih organizacij za upravljanje ribištva.

Kot v primeru trenutnih stališč naslednje stališče vsebuje načela in usmeritve. Poleg tega je bil za nedavno usklajena stališča na zahtevo držav članic vključen standardni postopek za vsakoletno določitev stališča Unije.

2. REZULTATI POSVETOVANJ Z ZAINTERESIRANIMI STRANMI IN OCEN UČINKA

Zunanja razsežnost SRP je bila del ocene učinka predlogov reforme SRP. Načela in usmeritve, ki so bile dogovorjene za novo SRP, se zgolj prenesejo v revidirana stališča.

3. PRAVNI ELEMENTI PREDLOGA

Naslednji sklep temelji na Pogodbi o delovanju Evropske unije in zlasti členu 43(2) v povezavi s členom 218(9), ki določa, da Svet na predlog Komisije sprejme sklep o določitvi stališč, ki se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom. To velja za stališče, ki ga zastopa Komisija v imenu Unije v IOTC.

Uredba (EU) XXX (nova osnovna uredba) je pravna podlaga, ki določa načela, ki se jim sledi v tem pogajalskem mandatu.

Naslednji sklep zajema obdobje 2014–2019 in nadomešča Sklep Sveta 7537/09, ki zajema obdobje 2009–2014.

2014/0024 (NLE)

Predlog

SKLEP SVETA

o stališču, ki se v imenu Evropske unije zastopa v Komisiji za tune v Indijskem oceanu (IOTC)

SVET EVROPSKE UNIJE JE -

ob upoštevanju Pogodbe o delovanju Evropske unije, zlasti člena 43(2) v povezavi s členom 218(9) Pogodbe,

ob upoštevanju predloga Evropske komisije,

ob upoštevanju naslednjega:

(1) Člen 38 Pogodbe o delovanju Evropske unije v povezavi s členom 39 Pogodbe določa, da je eden izmed ciljev skupne ribiške politike zagotoviti redno preskrbo.

(2) Uredba (EU) XXX (nova osnovna uredba) določa, da Unija zagotovi, da so ribolovne dejavnosti in dejavnosti akvakulture dolgoročno okoljsko trajne in se upravljajo na način, ki je skladen s cilji o doseganju ekonomskih, socialnih in zaposlitvenih koristi ter prispevanju k zanesljivi preskrbi s hrano. Prav tako določa, da Unija uporablja previdnostni pristop k upravljanju ribištva; njen cilj je zagotoviti, da se izkoriščanje živih morskih bioloških virov izvaja na način, ki dovoljuje obnavljanje in ohranjanje populacij lovljenjih vrst nad ravnmi, ki omogočajo največji trajnostni donos. Določa tudi, da si Unija prizadeva za sprejetje ukrepov za upravljanje in ohranjanje na podlagi najboljših razpoložljivih znanstvenih mnenj, spodbujanje metod ribolova, ki prispevajo k bolj selektivnemu ribolovu, preprečevanje in čim večje zmanjšanje naključnega ulova, ribolov, ki ima majhen vpliv na morski ekosistem in ribolovne vire, ter za postopno odpravljanje zavržkov. Poleg tega uredba izrecno določa, da Unija ta načela uporablja v svoji zunanji politiki.

(3) S Sklepom Sveta 95/399/ES[3] je Unija odobrila Sporazum o ustanovitvi Komisije za tune v Indijskem oceanu (IOTC). V tej organizaciji je Komisija IOTC pristojna za sprejetje ukrepov za upravljanje in ohranjanje, ki naj bi zagotovili dolgoročno ohranitev in trajno uporabo ribolovnih virov na območju pristojnosti IOTC ter ščitili morske ekosisteme, v katerih se ti viri pojavljajo. Taki ukrepi za ohranjanje in upravljanje lahko postanejo zavezujoči za Unijo.

(4) V skladu s členom 218(9) Pogodbe o delovanju Evropske unije je treba stališča, ki se v imenu Unije zastopajo v regionalnih organizacijah za upravljanje ribištva, kadar se jih pozove, da sprejmejo akte s pravnim učinkom, razen aktov o dopolnitvah ali spremembah njihovega institucionalnega okvira, sprejeti s Sklepom Sveta na predlog Komisije.

(5) Zaradi spreminjajoče se narave ribolovnih virov na območju pristojnosti IOTC in posledične potrebe, da stališče EU upošteva nove razmere, vključno z novimi statističnimi, biološkimi in drugimi informacijami, predstavljenimi pred ali med letnim srečanjem Komisije IOTC, je treba v skladu z načelom lojalnega sodelovanja med institucijami Unije iz člena 13(2) PEU vzpostaviti postopke za vsakoletno določitev stališča Unije –

SPREJEL NASLEDNJI SKLEP:

Člen 1

Stališče, ki ga Evropska unija zavzame na letnem srečanju Komisije IOTC, kadar mora ta organ sprejeti sklepe s pravnim učinkom, je določeno v Prilogi I k temu sklepu.

Člen 2

Vsakoletna določitev stališča Unije, ki se zavzame na letnem srečanju Komisije IOTC, se opravi v skladu s Prilogo II k temu sklepu.

Člen 3

Stališče Unije, določeno v Prilogi I k temu sklepu, Svet na predlog Komisije oceni in po potrebi pregleda najpozneje pred letnim srečanjem Komisije IOTC leta 2019.

Člen 4

Ta sklep nadomešča Sklep Sveta 7537/09 z dne 23. marca 2009.

Člen 5

Ta sklep začne veljati XXX.

V Bruslju,

Za Svet

Predsednik

[1] UL L 236, 5.10.1995, str. 24.

[2] COM(2011) 424, 13.7.2011.

[3] UL L 236, 5.10.1995, str. 24.

PRILOGI

k

predlogu Sklepa Sveta

o stališču, ki se v imenu Evropske unije zastopa v Komisiji za tune v Indijskem oceanu (IOTC)

PRILOGA I

Stališče Unije v Komisiji za tune v Indijskem oceanu

1. Načela

V okviru IOTC Unija:

a) deluje v skladu s cilji Unije v okviru skupne ribiške politike, zlasti s previdnostnim pristopom za zagotavljanje trajnostnega izkoriščanja vrst, ki jih ureja IOTC, na ravneh, ki omogočajo največji trajnostni donos, za spodbujanje na ekosistemu temelječega pristopa k upravljanju ribištva in zmanjšanje okoljskega vpliva ribolovnih dejavnosti, za preprečevanje in čim večje zmanjšanje naključnega ulova ter postopno odpravo zavržkov, za zmanjšanje vpliva ribolovnih dejavnosti na morske ekosisteme ter za zagotavljanje primernega standarda življenja za tiste, ki so odvisni od ribolovnih dejavnosti, in sicer s spodbujanjem ekonomsko uspešnega in konkurenčnega ribištva Unije ob upoštevanju interesov potrošnikov;

b) zagotovi, da so ukrepi, sprejeti v IOTC, v skladu s cilji sporazuma IOTC;

c) zagotavlja, da so ukrepi, sprejeti v IOTC, v skladu z mednarodnim pravom, zlasti z določbami Konvencije ZN o mednarodnem pomorskem pravu, Sporazuma ZN v zvezi z ohranjanjem in upravljanjem čezconskih staležev rib in izrazito selivskih staležev rib ter Sporazuma o spodbujanju usklajevanja ribiških plovil na odprtem morju z mednarodnimi ukrepi za ohranjanje in upravljanje in Sporazuma Organizacije za prehrano in kmetijstvo o ukrepih države pristanišča iz leta 2009;

d) spodbuja dosledna stališča v okviru regionalnih organizacij za upravljanje ribištva in po potrebi v okviru konvencij o regionalnih morjih na istem območju;

e) si prizadeva za sinergijo s politiko, ki jo Unija vodi v okviru bilateralnih odnosov na področju ribištva s tretjimi državami, in zagotavlja skladnost z njenimi drugimi področji politik, zlasti s področjem zunanjih odnosov, okolja, trgovine, razvoja, raziskav in inovacij ter z drugimi področji;

f) zagotavlja, da se spoštujejo mednarodne zaveze Unije;

g) zagotavlja skladnost s sklepi Sveta z dne 19. marca 2012 o sporočilu Komisije o zunanji razsežnosti skupne ribiške politike[1].

2. Usmeritve

Evropska unija si po potrebi prizadeva za podporo pri sprejetju naslednjih ukrepov IOTC:

a) ukrepov za ohranjanje in upravljanje ribolovnih virov na območju pristojnosti IOTC na podlagi najboljših razpoložljivih znanstvenih nasvetov, vključno s celotnim dovoljenim ulovom in kvotami ali reguliranjem napora za vrste, ki jih ureja IOTC, kar bi proizvodnjo privedlo ali ohranilo na ravni največjega trajnostnega donosa najpozneje leta 2020. Po potrebi bodo preučeni posebni ukrepi za staleže, ki jih je prizadel prelov, da se ribolovni napor uskladi z razpoložljivimi ribolovnimi možnostmi;

b) ukrepov za preprečevanje, odvračanje in odpravljanje ribolovnih dejavnosti IUU na območju pristojnosti IOTC, vključno s pripravo seznama plovil, ki se ukvarjajo s takšnimi dejavnostmi;

c) ukrepov spremljanja, nadzora in pregledovanja na območju pristojnosti IOTC, da se zagotovi učinkovitost nadzora in skladnost z ukrepi, sprejetimi v IOTC;

d) ukrepov za zmanjšanje negativnega vpliva ribolovnih dejavnosti na morsko biotsko raznovrstnost in morske ekosisteme, vključno z ukrepi za zaščito občutljivih morskih ekosistemov na območju pristojnosti IOTC v skladu z resolucijami generalne skupščine Združenih narodov, ki vsebujejo ukrepe za preprečevanje in čim večje zmanjšanje naključnega ulova, zlasti ekološko povezanih vrst, in postopno odpravo zavržkov;

e) ukrepov za prepoved ribolova, ki se izvaja izključno za namen pridobivanja plavuti morskih psov, in zahteve, da imajo vsi iztovorjeni morski psi vse plavuti nepoškodovane;

f) ukrepov za razvoj skupnih pristopov z drugimi regionalnimi organizacijami za upravljanje ribištva, zlasti tistimi, ki sodelujejo pri upravljanju ribolova v Indijskem oceanu in sosednjih vodah in pri ribolovu tunov;

g) dodatnih tehničnih ukrepov na podlagi nasvetov pomožnih teles IOTC.

PRILOGA II

Vsakoletna določitev stališča Unije, ki se zastopa

na letnem srečanju Komisije IOTC

Pred vsakim letnim srečanjem Komisije IOTC se sprejmejo potrebni ukrepi, da se v stališčih, izraženih v imenu Unije, upoštevajo najnovejše statistične, biološke in druge pomembne informacije, posredovane Evropski komisiji, v skladu z načeli in usmeritvami iz Priloge I.

V ta namen in na podlagi navedenih informacij Evropska komisija Svetu ali njegovim pripravljalnim telesom dovolj zgodaj pred vsakim letnim srečanjem Komisije IOTC pošlje pisni dokument, ki določa podrobnosti predlagane določitve stališča Unije, da bi lahko razpravljali in sprejeli podrobnosti o stališču, ki bo izraženo v imenu Unije.

Če med nadaljnjimi sestanki, tudi med samim srečanjem, ni mogoče doseči dogovora, s katerim bi zagotovili, da bodo v stališču Unije upoštevani novi dejavniki, se zadeva predloži Svetu ali njegovim pripravljalnim telesom.

[1] glej. dok. 7086/12 PECHE 66